אדריאן מורהאוז

ביוגרפיה

מורהאוז נולד בבראדפורד 14 ק"מ מערבית ללידס. הוא החל לשחות בגיל 4. בעקבות מחלת האסתמה שבה לקה בגיל 9, רופאיו ביקשו מהוריו שימשיך לשחות על מנת לחזק את מערכת הנשימה שלו. בגיל 15 הוא נבחר לנבחרת בריטניה לאולימפיאדת מוסקבה (1980) כשחיין השני אחרי דאנקן גודהיו שזכה במדליית הזהב האולימפית במשחה ל-100 מטר חזה.
באליפות אירופה בשחייה שנערכה בספליט, לשעבר יוגוסלביה בשנת 1981 זכה מורהאוז במדליית ארד במשחה ל-200 מטר חזה בתוצאה של 2:18.14 דקות.
באליפות העולם בשחייה שנערכה בגואיאקיל, אקוואדור באוגוסט 1982 סיים מורהאוז במקום חמישי במשחה ל-100 מטר חזה, ובמקום שביעי במשחה ל-200 מטר חזה, ראשון היה יריבו ויקטור דייוויס מקנדה שקבע שיא עולם חדש של 2:14.77 דקות. במשחקי חבר העמים הבריטי שנערכו בבריזביין, אוסטרליה בספטמבר אותה שנה הוא זכה ב-3 מדליות, אחת מכל סוג. מדליית זהב במשחה ל-100 מטר חזה בתוצאה של 1:02.93 דקות, לפני דייוויס (1:03.18 דקות) מדליית כסף במשחה שליחים 4x100 מטר מעורב בתוצאה של 3:48.25 דקות ומדליית ארד במשחה ל-200 מטר חזה בתוצאה של 2:19.31 דקות, ראשון סיים דייוויס (2:16.25 דקות).

אלוף אירופה

באליפות אירופה בשחייה שנערכה ברומא, איטליה בשנת 1983 זכה מורהאוז בשתי מדליות, זהב וכסף. מדליית זהב במשחה ל-200 מטר חזה בתוצאה של 2:17.49 דקות ומדליית כסף במשחה ל-100 מטר חזה בתוצאה של 1:03.37 דקות.
ימים ספורים לפני אולימפיאדת לוס אנג'לס (1984) סבל מורהאוז מדלקת קשה בשקדים. במשחקים עצמם הוא סיים במקום רביעי במשחה ל-100 מטר חזה בתוצאה של 1:03.25 דקות. נוסף לכך, הוא סיים במקום תשיעי במשחה ל-200 מטר חזה בתוצאה של 2:18.83 דקות ובמקום שישי במשחה שליחים 4x100 מטר מעורב בתוצאה של 3:47.39 דקות.

שיאן עולם (בריכה של 25 מטר)

בתחרות שנערכה באפריל 1985 קבע מורהאוז בבריכה של 25 מטר במשחה ל-100 מטר חזה שיא עולם חדש. באליפות אירופה בשחייה שנערכה בסופיה, בולגריה בשנת אותה שנה הוא זכה במדליית זהב במשחה ל-100 מטר חזה בתוצאה של 1:02.99 דקות.
במשחקי חבר העמים הבריטי שנערכו באדינבורו, סקוטלנד בסוף יולי 1986 זכה מורהאוז ב-3 מדליות. מדליית זהב במשחה ל-200 מטר חזה בתוצא ה של 2:16.35 דקות, ושתי מדליות כסף, במשחה ל-100 מטר חזה בתוצאה של 1:03.09 דקות ובמשחה שליחים 4x100 מטר מעורב בתוצאה של 3:44.85 דקות. שבועיים לאחר מכן, באליפות העולם בשחייה שנערכה במדריד, ספרד באוגוסט הוא סיים ראשון במשחה ל-100 מטר חזה בשיא אירופה חדש של 1.02.01 שניות, לפני דייוויס (1:02.71 שניות). אך לאחר המשחה, התברר שהוחלט לפסול אותו בשל בעיטת רגליים בסגנון פרפר במהלך הסיבוב, תנועה שהייתה בזמנו לא חוקית, ולכן נפסל גם השיא האירופי.

הראשון ששחה 100 מטר חזה מתחת לדקה

בתחרות שנערכה בבון, לשעבר מערב גרמניה בבריכה של 25 מטר בשנת 1987 קבע מורהאוז במשחה ל-100 מטר חזה שיא עולם חדש 59.75 שניות ובכך היה לשחיין הראשון בהיסטוריה ששחה משחה זה מתחת לדקה. באליפות אירופה בשחייה שנערכה בשטרסבורג, צרפת באוגוסט אותה שנה הוא זכה בשלוש מדליות, אחת מכל סוג. מדליית זהב במשחה ל-100 מטר חזה פעם שנייה ברציפות בתוצאה של 1:02.13 דקות, מדליית כסף במשחה שליחים 4x100 מטר מעורב בתוצאה של 3:42.01 דקות ומדליית ארד במשחה ל-200 מטר חזה בתוצאה של 2:15.78 דקות.

אלוף אולימפי

באולימפיאדת סיאול (1988) זכה מורהאוז במדליית זהב במשחה ל-100 מטר חזה בתוצאה של 1:02.04 דקות, לפני קארוי גיטלר מהונגריה (1:02.05 דקות) ודמיטרי וולקוב מברית המועצות (1:02.20 דקות). נוסף לכך, הוא סיים במקום 17 במשחה ל-200 מטר חזה בתוצאה של 2:18.51 דקות ובמקום שמיני במשחה שליחים 4x100 מטר מעורב לאחר שהרביעייה הבריטית פסלה בשלב הגמר.

שיאן עולם

באליפות אירופה בשחייה שנערכה בבון ב-15 באוגוסט 1989 זכה מורהאוז במדליית זהב במשחה ל-100 מטר חזה בפעם השלישית ברציפות בתוצאה של 1:01.71 דקות. בשלב המוקדמות הוא קבע שיא עולם חדש של 1:01.49 דקות, שיפור לשיא בן ה-5 שנים של סטיב לנדקוויסט מארצות הברית (1:01.65 דקות).
במשחקי חבר העמים הבריטי שנערכו באוקלנד, ניו זילנד ב-25 בינואר 1990 זכה מורהאוז בשתי מדליות, זהב וכסף. מדליית זהב במשחה ל-100 מטר חזה בהשוואת שיאו העולמי 1:01.49 דקות ומדליית כסף במשחה שליחים 4x100 מטר מעורב בתוצאה של 3:43.88 דקות. בתחרות שנערכה בלונדון ב-26 ביולי הוא השווה פעם שנייה את שיאו העולמי.

סגן אלוף עולם

באליפות העולם בשחייה שנערכה בפרת', אוסטרליה בינואר 1991 זכה מורהאוז במדליית כסף במשחה ל-100 מטר חזה בתוצאה של 1:01.58 דקות, אחרי נורברט רוז'ה מהונגריה שקבע שיא עולם חדש של 1:01.45 דקות ולפני ג'יאני מינרביני מאיטליה (1:01.74 דקות). באליפות אירופה בשחייה שנערכה באתונה, יוון באוגוסט אותה שנה הוא זכה במדליית כסף במשחה ל-100 מטר חזה בתוצאה של 1:01.89 דקות. נוסף לכך, הוא סיים במקום רביעי במשחה שליחים 4x100 מטר מעורב בתוצאה של 3:43.67 דקות.
באולימפיאדת ברצלונה (1992) סיים מורהאוז במקום שמיני במשחה ל-100 מטר חזה בתוצאה של 1:02.33 דקות. בשלב המוקדמות הוא קבע תוצאה של 1:02.09 דקות.

לאחר הקריירה הספורטיבית

מורהאוז עובד כיום בייעוץ ליחידים ולקבוצות ברחבי העולם, כיצד לממש את הפוטנציאל המלא. הסאנדיי טיימס בחר בו למנהל עסקים קטנים, שהכי כדאי לעבוד איתו, בשנים 2007 ו-2009.